El Ponte de ła Piera l'è un vecio ponte de Verona, che traversa l'Àdexe. Verona al tenpo dei Romani ła gavea do ponti: el ponte Piera e el ponte Postumio, che i tacava ła nova sità romana a sud de l'Adexe coi veci insediamenti pre-romani sułe Torexełe, dove ghèra anca el teatro romano. Sul Postumio, che l'era na s-cianta piesè a val, ghe pasava anca l'aquedoto che da Avexa rifornea ła sità e ła strada Postumia, che naxea fin a Aquiłeja. Pensè che inte el toco de fiume tra i do ponti i ghe raprexentava infin de łe bataje navałi, blocando l'aqua del fiume. Deso el ponte Piera l'è l'unico ponte roman restà a Verona. Inte el 1945, i todeschi che scapava via a ła fin de ła guera i lo gà fato saltar par aria, ma póchi ani dopo l'è stà ricostruìo doparando łe vecie piere tirà su da l'Adexe. El ponte l'è fato da cinque arcade, l'è lungo 95 metri e largo 4 metri circa, i materiai doparà i xe el màrmaro bianco par le parte orizenai, e i cuarèi rosi, par le parti restruturae dai scaligeri.